Øygarden (kommune 1964–2019)

Øygarden var fra 1964 til 2019 en øykommune i Hordaland fylke, som etter sammenslåing med Sogn og Fjordane fylke fra 2020 heter Vestland fylke. 

Området ligger ut mot Nordsjøen og omgis ellers av fjorder. Mot nord ligger Fedje, mot øst Radøy og Askøy. Øygardsvegen starter på Ågotnes i Fjell kommune og går til Hellesøy, helt nord i Øygarden. 

Tidligere Fjell kommune og Sund kommune er fra 2020 en del av den nye Øygarden kommune.

Kommunen ble opprettet i 1964 av gamle Hjelme kommune og deler av Herdla herad. Omkring 460 øyer, holmer og skjær utgjorde kommunen. De største og bebodde øyene er, fra sør til nord: 
Toftøyna 
Rongøyna 
Blomøyna
Ona
Alvøyna
Seløyna
Hellesøyna 

På en av disse øyene, Ona (også kalt Oøy) ligger Kollsnes og bygdene Oen og Breivik.

Kystmuseet i Øygarden og Nordsjøfartmuseet i Telavåg gir sammen ut tidsskriftet «Havstrilen».

Politikk
Kommunestyret 2015-2019 hadde 23 representanter fordelt på seks partier:
Tverrpolitisk Valliste for Øygarden 9 mandater
Arbeiderpartiet 6 mandater
Høyre 3 mandater
Fremskrittspartiet 2 mandater
Kristelig Folkeparti 2 mandater
Sosialistisk Venstreparti 1 mandat

Børge Haugetun (TVØ) ble kommunens siste ordfører og Atle Dåvøy (KrF) varaordfører i et samarbeid mellom TVØ, Frp og KrF.

Grunnkretser
Delområder og grunnkretser i Øygarden kommune, med folketall 1. januar 2016:

Delområde Blomvåg: 3711
Toftøy 887
Torsvik 416
Rong 1307
Austre Blomvåg 282
Vestre Blomvåg 356
Breivik 463

Delområde Hjelme: 1125
Tjeldstø 448
Alvheim 104
Hatten 220
Sæle 110
Bakken 230

Uoppgitt: 16

Hele Øygarden var fra 1837 en del av Manger herredskommune i Nordhordland. I 1871 ble Herdla herredskommune skilt ut som egen kommune, denne omfattet Blomvåg-kretsene i nåværende Øygarden kommune, samt Turøy og Misje i nåværende Fjell kommune, nordlige deler av nåværende Askøy kommune (inkludert kommunesenteret Herdla), nordlige deler av nåværende Meland kommune og Bognøy i nåværende Radøy kommune. I 1910 ble også Hjelme herredskommune skilt ut fra Manger som egen kommune. Øygarden kommune ble opprettet i 1964 ved sammenslåing av hele tidligere Hjelme og vestlige deler av tidligere Herdla kommuner. De sørligste øyene i Øygarden (Turøy og Misje) ble samtidig innlemmet i Fjell kommune.

Den 20. juni 2016 vedtok kommunestyrene i Fjell, Sund og Øygarden å sende søknad om å bli én kommune

I et felles kommunestyremøte for Fjell, Sund og Øygarden 21. juni 2017 ble det vedtatt at den nye storkommunen, som skulle bli en realitet fra 1. januar 2020, skal hete Øygarden. Kommunesenteret er på Straume i Fjell kommune, mens kommunevåpenet til den nye storkommunen er Sunds kommunevåpen, en fyrlykt.

Kjente personer fra Øygarden
 John Ingolf Alvheim (1930–2005), stortingsrepresentant (FrP) for Telemark 1989-2005
 Tommy Knarvik (1979–), tidligere fotballspiller for Viking
 Alexander Dale Oen (1985–2012), verdensmester i svømming
 Kim-Rune Hellesund (1980–), fotballspiller for Nest-Sotra, tidligere for Bryne, Sogndal og Løv-Ham
 Alexander H. Sandtorv (1986-), kjemiker og forfatter

Referanser

Litteratur 
 Sjursen, Jahn Alfred: Ættebok for Nordre Øygarden, Bergen 1983.
 Sjursen, Jahn Alfred: Ættebok for Herdlevær, Breivik, Oen, Rosnæs, Dalsnæs, Blom, Sæle, Bergen 1981.
 Sjursen, Jahn Alfred: Ættebok for Ulvsøy, Rong, Torsvik, Toftevåg, Toft, Vik, Bergen 1981.
 Sjursen, Jahn Alfred: Ættebok for Blomvaag, Bergen 1980.
 Asphaug, Arne: Øygarden, 1992-2006, 7 b.
 Dåvøy, Kjell Terje: Gards- og ættesoge frå Dåvøy og Rotevågsøy : to øyer i Øygarden kommune og soga om Fløskjeret. 2000.

Eksterne lenker 
 Øygarden kommune
Øygarden kommunes arkiver
 Kystmuseet i Øygarden
 Vestnytt, lokalavis for Fjell, Sund og Øygarden
 Kultur i Øygarden på kart fra Kulturnett.no
VestforBergen.no - Nettportal for hele Øygarden kommune

 
Kommuner opphørt i 2019
Tidligere kommuner i Hordaland
Norske kommuner etablert i 1964